VSRS Sklep II DoR 238/2023
Sodna praksa Vrhovnega sodišča, 2023-07-05

dr. Mateja Končina Peternel (preds.), dr. Ana Božič Penko (poroč.), mag. Matej Čujovič

predlog za dopustitev revizije - ukrepi po zpnd - ukrepi za preprečevanje nasilja v družini - začasni ukrep - nedovoljen predlog za dopustitev revizije - zavrženje predloga za dopustitev revizije

Vrhovno sodišče sodi, da so vsi ukrepi po ZPND, ki so časovno omejeni, začasne narave, zato predlog za dopustitev revizije v zvezi z njimi ni dopusten. Ker se v konkretnem primeru predlog za dopustitev revizije nanaša na odločitev o časovno omejenih ukrepih, je nedovoljen in ga je Vrhovno sodišče zavrglo (377. člen ZPP v zvezi z 42. členom ZNP-1 in prvim odstavkom 22.a člena ZPND).

1. Sodišče prve stopnje je s sklepom V N 191/2022 z dne 7. 12. 2022 nasprotnemu udeležencu izreklo ukrep prepovedi vstopa v stanovanjsko hišo, kjer živijo predlagatelji, približevanja hiši ali zadrževanja v njeni okolici, približevanja delovnemu mestu prve predlagateljice ter vrtcu in šoli, v katera sta vključena druga in tretji predlagatelj, na manj kot 200 metrov, in ukrep prepovedi navezovanja stikov s predlagatelji na kakršenkoli način, vključno z vsemi sredstvi za komuniciranje na daljavo, in sicer za čas od 19. 12. 2022 do 19. 6. 2023; ukrepa ne veljata za primer izvajanja stikov med nasprotnim udeležencem in njegovo hčerjo – tretjo predlagateljico, kot so določeni v sklepu I Z 10/2022 istega sodišča. Ugovor nasprotnega udeleženca je s sklepom V N 191/2022 z dne 21. 3. 2023 zavrnilo.

2. Z izpodbijanim sklepom je sodišče druge stopnje zavrnilo pritožbo nasprotnega udeleženca zoper sklep o zavrnitvi ugovora.

3. Nasprotni udeleženec je zoper sklep pritožbenega sodišča vložil predlog za dopustitev revizije glede več pravnih vprašanj.

5. V obravnavanem primeru gre za postopek odločanja o ukrepih po Zakonu o preprečevanju nasilja v družini (ZPND), v katerem se v skladu z njegovim 22.a členom uporabljajo določbe zakona, ki ureja nepravdni postopek, če ni v ZPND drugače določeno. Nepravdni postopek ureja Zakon o nepravdnem postopku (ZNP-1). Ta v 37. členu dopušča revizijo v nepravdnih postopkih zoper sklep sodišča druge stopnje, s katerim je bil postopek pravnomočno končan, pod pogoji, ki jih določa Zakon o pravdnem postopku (ZPP).

6. Vrhovno sodišče je v sklepu II DoR 218/2023 z dne 7. 6. 2023, že zavzelo stališče, da so sklepi, izdani v postopkih odločanja o ukrepih za preprečevanje nasilja po ZPND, v bistvenem podobni sklepom, izdanim v postopkih odločanja o začasnih odredbah. Takšni sklepi nimajo narave sodbe, saj ne gre (do)končno, temveč za začasno odločitev. Poleg tega se v postopku po ZPND, drugače kot v primerih dokončnega odločanja o vsebinskih vprašanjih, odloča hitro in na podlagi dokaznega standarda verjetnosti.

7. V zadevi, navedeni v prejšnji točki, je Vrhovno sodišče prvikrat odločalo o predlogu za dopustitev revizije zoper sklep o ukrepih po ZPND po uveljavitvi ZNP-1, po katerem je, za razliko od prejšnjega ZNP, revizija (širše) dovoljena zoper sklep sodišča druge stopnje, s katerim je bil postopek pravnomočno končan, pod pogoji, ki jih določa ZPP (37. člen ZNP-1). Vrhovno sodišče sodi, da so vsi ukrepi po ZPND, ki so časovno omejeni, začasne narave, zato predlog za dopustitev revizije v zvezi z njimi ni dopusten. Ker se v konkretnem primeru predlog za dopustitev revizije nanaša na odločitev o časovno omejenih ukrepih, je nedovoljen in ga je Vrhovno sodišče zavrglo (377. člen ZPP v zvezi z 42. členom ZNP-1 in prvim odstavkom 22.a člena ZPND).

Zakon o nepravdnem postopku (2019) - ZNP-1  - člen 37, 42

Zakon o preprečevanju nasilja v družini (2008) - ZPND  - člen 22a, 22a/1

Zakon o pravdnem postopku (1999) - ZPP  - člen 377

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.